পৃথিবীতে নেমে আসছে রহস্যময় লাল আলো! কী ব্যাখ্যা দিল NASA?

ওয়েব ডেস্ক: আকাশে ভাসছে মেঘ, কিন্তু আচমকা যদি সেই মেঘের উপর জ্বলে ওঠে চোখ ঝলসানো লাল আলো (Mysterious Red Light), তা দেখে আপনার কী মনে হবে? কোনও প্রাকৃতিক দুর্বিপাক নাকি এলিয়েনদের কর্মকাণ্ড? যাই হোক না কেন, রাতের আকাশে এমন দৃশ্য বেশ বিরল। কিন্তু এবার এরকমই এক দৃশ্য ধরা পড়ল অন্ধকার আকাশের মাঝে। নাসা-র (NASA) ‘স্প্রিটাকুলার’-এ সম্প্রতি প্রকাশিত হওয়া একটি ছবিতে ধরা পড়েছে এমনই এক অসাধারণ দৃশ্য। কিন্তু এটি আদতে কী? চলুন নাসা এই সম্পর্কে কী ব্যাখ্যা দিয়েছে, সেটা জেনে নেওয়া যাক।

জ্যোতির্বিজ্ঞানীদের মতে, মেঘের মধ্যে এমন চোখ ঝলসানো আলো আসলে পৃথিবীর বায়ুমণ্ডলের অন্যতম বিরল একটি ঘটনা। আকাশের অনেক উঁচুতে বজ্রপাত হলেই এমন দৃশ্য দেখা যায়, যাকে বিজ্ঞানের পরিভাষায় বলা হয় স্প্রাইট (Sprite)। অ্যাস্ট্রো-ফটোগ্রাফার নিকোলা এসকুরার্ট বজ্রঝড়ের সময় এই দৃশ্যকে লেন্সবন্দি করেছেন।

আরও পড়ুন: চাঁদ থেকে এ কী ছবি পাঠাল চন্দ্রযান-২, দেখেই অবাক বিজ্ঞানীরা!

কিন্তু কী এই স্প্রাইট? নাসা জানিয়েছে স্প্রাইটকে সাধারণত জেলিফিশের মতো দেখায়। কখনও এগুলি মেঘের উপর গুচ্ছাকারে ঝুলে থাকে। এই স্প্রাইটের নিচের দিকে নেমে আসে নীলাভ শিকড়ের মতো আলোকরেখা, যা দেখে মনে হয় উজ্জ্বল আলোর রেখে মেঘ বরাবর নেমে আসছে আকাশ থেকে। বায়ুমণ্ডলের মেসোস্ফিয়ারে এই স্প্রাইট তৈরি হয় এবং তা কয়েক মিলিসেকেন্ডের মধ্যেই মিলিয়ে যায়।

তবে আকাশের এই বিরল ঘটনা দীর্ঘদিন ধরে পাইলটদের ধন্ধে রেখেছিল। প্রথমবার ১৯৮৯ সালে এই ঘটনার স্পষ্ট ছবি ক্যামেরায় ধরা পড়ে। এরপর ২০২৫ সালে আন্তর্জাতিক মহাকাশ স্টেশনে থাকাকালীন নাসা-র মহাকাশচারী নিকোল আইয়ার্স পৃথিবীর দিকে নেমে আসা এক বিশাল আলোর স্তম্ভের ছবি ধারণ করেন, যেটিকে এখনও অবধি স্প্রাইটের এক বিরল এবং রহস্যময় ছবি হিসেবে গণ্য করা হয়।